Molde-spiller etter frontkollisjonen: - Lettet over at det gikk bra med alle
Det 19 år gamle fotballtalentet har tilbragt jula på sykehus etter at han frontkolliderte tirsdag. - Selv om dette selvsagt ikke er noen ønskesituasjon, er det viktigste for meg akkurat nå at de menneskelige skadene ikke ble verre enn det de ble. At jeg får en litt kronglete sesongforberedelsene, er i så måte helt uvesentlig i denne sammenheng, sier Hestad til Moldes nettside.Han hadde med seg sin søster, og det var også to personer i bilen han kolliderte med. De fikk lettere skader og er utskrevet fra sykehuset. - Jeg er mest lettet over at det gikk langt bedre for de som satt i bilene, enn det jeg først fryktet. Heller ikke Molde-spilleren ble alvorlig skadet: - Jeg fikk hjernerystelse og er skikkelig mørbanket etter kollisjonen. Nå må jeg bruke tid på å komme meg skikkelig på beina igjen. - Blant annet må jeg benytte nakkekrage i minst 6 uker - så det blir alternativ trening i første del av sesongforbedelsene, forklarer midtbanetalentet, som er fast bestemt på at han skal komme tilbake og kjempe om en fast plass på midtbanen den kommende sesongen.Operasjonsleder i Nordmøre og Romsdal politidistrikt Korman Garshol sier til VG at ulykken skjedde klokken 18:12 ved Aurosen skole tirsdag. Politiet fikk først melding om at én person var fastklemt, men denne personen klarte etter hvert å komme seg løs selv. Det var to kjøretøy involvert, og veien skal ha vært svært glatt. 19-åringen spilte åtte seriekamper for Tippeliga-vinneren denne sesongen, og er både seriemester og norgesmester. I tillegg har han 12 kamper for Norges G18-landslag. Politiet mistenker ikke at det har skjedd noe kriminelt.
Eirik Hestad (19) pådro seg hjernerystelse og er skikkelig mørbanket etter en front mot front-kollisjon tirsdag.